## El president de la Generalitat destaca que "el canvi ha començat i s'ha posat en marxa" amb l'aprovació dels Pressupostos

*** Carlos Mazón assenyala que es tracta dels comptes que més recursos destinen a sanitat, educació i serveis socials de la història, acaben amb "l'infern fiscal", prioritzen les rendes més baixes, eliminen "l'impost de la mort" i reduïxen la despesa política
* Destaca el diàleg i la voluntat de col·laboració amb l'oposició, en benefici de tots els valencians, i lamenta la falta de col·laboració del Govern central**

**València.**

El president de la Generalitat, Carlos Mazón, ha destacat que les Corts han aprovat “un pressupost més social que mai”, amb menys impostos que en els últims anys, que inicia la reforma i acaba amb “l’infern fiscal” i representa menys despesa política. En resum, “el canvi ha començat i s’ha posat en marxa”. Carlos Mazón ha fet estes declaracions després de la votació dels Pressupostos de la Generalitat per al pròxim exercici 2024.

Així, ha afirmat que “el canvi es posa en marxa” des de l’execució pressupostària i ha valorat que es tracta dels comptes que més recursos destinen a sanitat, educació i serveis socials de la història, acaben amb “l’infern fiscal”, prioritzen les rendes més baixes i eliminen “l’impost de la mort”.

A més, el president ha indicat que “eliminem despesa política, reduïm “quiosquets”, fundacions, entitats públiques, amb un inici de remodelació del sector públic superior als 300 milions d’euros”.

“Tot això —ha subratllat— sense que el Govern d’Espanya ens haja donat una sola indicació, una sola pista, una sola ajuda”, i hi ha afegit que “més no se’ns ha pogut demanar en un temps en què vam iniciar la simplificació de l’Administració, la reducció de la burocràcia, la pròrroga de les ajudes en el transport i en la mobilitat, la cobertura de la dependència, tota una sèrie de mesures que, fins i tot amb el pressupost anterior, vam haver de fer”.

El president ha felicitat la consellera Ruth Merino, i tot el seu equip de la Conselleria d’Hisenda, Economia i Administració Pública, pel treball que han fet, i ha subratllat que en contrast amb les huit esmenes de l’oposició que va acceptar el Govern anterior, enguany “s’han acceptat 98 esmenes, que enteníem que podien enriquir el text i pensant a millorar amb el diàleg, el treball i la voluntat de col·laboració sempre per al benefici dels valencians”.

Fecha: 20/12/2023